als_Latn dik_Latn sag_Latn
Me kredi të shtrenjta, paguajmë kreditë e lira
Qeveria para afatit të përcaktuar i pagoi Fondit Monetar Ndërkombëtar 174 milionë dollarë, me çka mbylli borxhin e vitit 2011, kur ishin tërhequr 312 milionë dollarë nga e ashtuquajtura linjë kreditore parandaluese. Për të realizuar këtë, qeveria shfrytëzoi paratë e Eurobondit që mori vitin e kaluar me periudhë të kthimit prej 7 viteve me një normë vjetore interesi prej 3,9 për qind. Huaja nga FMN-ja, siç edhe ka njoftuar para 4 viteve Ministria e Financave, ishte me normë të interesit prej 1,4 për qind.
Ministri i Financave, Zoran Stavreski, shlyerjen e parakohshme të kredisë e ka komentuar si një sukses, pasi në këtë mënyrë kursehen 5 milionë euro që do të duhej të paguheshin për normat e interesit dhe për dallimet e kursit të shkëmbimit. Përveç kësaj, në këtë mënyrë përmirësohet imazhi i vendit.
Ekspertët ekonomik besojnë se këto nuk janë motivet e vetme që qeveria para kohe të shlyer borxhin ndaj FMN-së.
Akademiku Abdylmenaf Bexheti në një deklaratë për të përditshmen maqedonase “Sloboden Peçat” thotë se në kushte të një krize të thellë politike, kjo është bërë për të përmirësuar kredibilitetin e vendit.
“Një tjetër motiv i fshehur është nevoja e qeverisë për të larguar FMN-në, pasi në raportet për dy vitet e fundit ka vlerësime më realiste. Raportet e mëparshme ishin indiferentë, por te këto të fundit ka kritika, veçanërisht në lidhje me rritjen e borxhit publik. Qeveria thotë se borxhet janë në rënie, por ne po paguajnë borxhet me rezervat devizore. Pra, teknikisht, nga njëra anë kemi reduktim të borxheve, por nga ana tjetër kemi edhe reduktim të rezervave”, ka shpjegon profesori Abdulmenaf Bexheti.
Për Ish-guvernatorin Petar Goshev është e paqartë pse qeveria vendosi për të reduktuar borxhin përmes pagesës ndaj FMN-së, të cilës i kthehet kredi e marrë me një normë më të ulët të interesit në krahasim me borxhet e tjera.
“Me cilat të holla ne i shlyejmë borxhin FMN-së? Ne këtë nuk e bëjmë me para nga ekonomia, por borxhin paguajmë përsëri me paratë e huazuara. Pse qeveria para kohe paguan borxhe me interes më të ulët, e nuk paguan ndonjë me interes më të lartë”, pyet Goshev.
Ekspertët ekonomikë janë të shqetësuar se si në të ardhmen, në kushte të këtilla politike, do të sigurohen para për shlyerjen e borxheve të ardhshme. /SHENJA/
als_Latn als_Latn als_Latn als_Latn als_Latn als_Latn als_Latn als_Latn als_Latn